钦定古今图书集成/历象汇编/岁功典/第094卷 > 《云南志书》 > 行香子〈腊八日与客溪行夜雪〉汪莘
## 钦定古今图书集成/历象汇编/岁功典/第094卷 > 《云南志书》 > 行香子〈腊八日与客溪行夜雪〉汪莘

野店残冬。绿酒春浓。念如今、此意谁同。溪光不尽，山
翠无穷。有几枝梅，几竿竹，几株松。　篮舆乘兴，薄暮
疏钟。望孤村、斜日匆匆。夜窗雪阵，晓枕云峰。便拥渔
蓑，顶渔笠，作渔翁。

《物原》，“神农初置腊节。”

《史记·秦本纪》：“惠文君十二年，初腊。”〈正义〉十二月，腊日也。
秦惠文王始效中国为之，故云“初腊。”猎禽兽，以岁终
祭先祖，因立此日也。

《家语观乡射篇》：子贡观于蜡。孔子曰：“赐也乐乎？”对曰：
“一国之人皆若狂，赐未知其为乐也。”孔子曰：“百日之
劳，一日之乐，一日之泽，非尔所知也。”

《左传》：晋侯假道于虞以伐虢，宫之奇谏，弗听。宫之奇
以其族行，曰：“虞不腊矣。”

《列女传》：鲁之母师者，鲁九子之寡母也。腊日休家作，
召诸子谓曰：“妇人之义，非有大故不出夫家，然吾父
母家多幼穉，岁时祀不理。吾从汝谒，往监之，慎房户
之守，吾夕而反。”于是天阴，还失早，至闾外而止，待夕
而入。鲁大夫从台上见而怪之，使人问之，对曰：“妾归
视私家诸奴孺子，期夕而反，妾恐其醉饱，人情公有
也。妾反早，故止闾外，尽期而入。穆公闻之，赐号母师。”
《汉书郊祀志》：“高祖十年春，有司奏会县道，常以春二
月及腊祠社稷以羊彘。”

《史记留侯世家》：“良尝步游下邳，圯上有一老父，至良
所，出一编书，曰：‘读此则为王者师。后十年兴，十三年
孺子见我济北谷城山下黄石，即我矣’。”遂去。后十三
年，从高帝过济北，果见谷城山下黄石，取而葆祠之。
留侯死，并葬黄石冢。每上冢，伏腊，祠黄石。

《汉书严延年传》：“延年为河南太守，冬月，传属县囚会
论，府上流血数里，河南号曰屠伯。延年母从东海来，
欲从延年。腊到雒阳，适见报囚，母大惊，便止都亭，不
肯入府。延年出至都亭谒母，母闭阁不见，延年免冠
顿首阁下，良久，母乃见之，因数责延年。延年服罪，重
顿首谢，因自为母御归府舍。母毕正腊，谓延年：天道
神明，人不可独杀我，不意当老，见壮子被刑戮也。行
矣，去女东归，埽除墓地耳。”遂去归郡。后岁馀，果败。东
海莫不贤知其母。

《后汉书阴识传》：初，阴氏世奉管仲之祀，谓为相君。宣
帝时，阴子方者，至孝有仁恩，腊日晨炊而灶神形见，
子方再拜受庆，家有黄羊，因以祀之。自是已后，暴至
巨富，田有七百馀顷，舆马仆隶，比于邦君。子方常言：
“我子孙必将彊大。”至识三世，而遂繁昌。故后常以腊
日祀灶而荐黄羊焉。
《陈宠传》：宠曾祖父咸，成哀间为尚书，王莽篡位，召咸
以为掌寇大夫，谢病不肯应。时三子参、丰、钦皆在位，
乃悉令解官。父子相与归乡里，闭门不出入，犹用汉
家祖腊。人问其故，咸曰：“我先人岂知王氏腊乎？”
《酒谱》：“王莽以腊日献椒酒于平帝，其屠苏之渐乎！”
《汉书。元后传》：“王莽更汉家黑貂，著黄貂。又改汉正朔
伏腊日，太后令其官属”黑貂至汉家正腊日，独与其
左右相对饮酒食。

《东观汉记》：甄宇，建武中征拜博士。每腊，诏赐博士羊
人一头，羊有大小肥瘦，时博士祭酒议欲杀羊，称分
其肉，宇曰：“不可。”又欲投钩，宇复耻之，宇因先自取其
最瘦者。

谢承《后汉书》第五伦：“母老不能之官，每至腊日，常悲
恋垂泪。”

袁宏《后汉书》：“韩卓，字子助，陈留人。腊日，奴窃食祭先
人，卓义其心，矜而免之。”

《郑元别传》：元年十二，随母还家，正腊宴会，同列十数
人，皆美服盛饰，语言闲通，元独漠然如不及。父母私
督数，乃曰：“此非吾志，不在所愿。”

《会稽典录》：陈修，家贫为吏，尝步担上下，恒食干糗。每
至正腊，僵卧不起，同寮饮食，请不肯往。其志操如此。
《说文》：“冬至后三戌为腊，祭百神。”

《世说》：王朗中年，以识度推伏华歆。歆蜡日尝集子侄
宴饮，王亦敩之。有人向张茂先称此事，张曰：“王之学
华，皆是形骸之外，去之子鱼所以更远。”歆字子鱼。
《晋宋旧事》：魏帝逊位，祖以酉日，腊以丑日。魏名臣奏
曰：“大司农董遇议曰：‘土行之君，故宜以未祖，以丑腊
为得盛终之节，不可以戌祖辰腊也’。”

《宋书礼志》：魏文帝黄初元年，诏腊以丑牲用白。
《晋书。范乔传》：乔邑人，腊夕盗砍其树，人有告者，乔阳
不闻，邑人愧而归之。乔往喻曰：“卿节日取柴，欲与父
母相欢娱耳，何以愧为？”其通物善导，皆此类也。
《岁华记》：“丽尹轨或赐于神药。”注：“尹轨，字公度”，晋太康元年腊日，过洛阳城西，一家求宿，主人以明旦。是腊，
意不容。又以曾闻公度名，因为设酒，至旦，乃赐主人
神药一丸而去。

《晋起居注》，“安帝隆安四年十二月辛丑腊祀，作乐。”
《风土记》：“腊日，叟妪各随其侪，分为二曹，以较胜负，始
于钩弋夫人事也。”

《齐民要术》：“天竺十二月十六日为腊，腊麦熟。”

《隋书礼仪志》：开皇四年十一月诏曰：“古称腊者，接也，
取新故交接。前周岁首，今之仲冬，建冬之月，称䄍可
也。后周用夏后之时，行姬氏之䄍，考诸先代，于义有
违。其十月行䄍者，停，可以十二月为腊。”于是始革前
制。

《唐书百官志》中尚署“腊日献口脂。”

《唐六典》“中尚署腊日进衣香囊。”

冬腊日前寅蜡百神于南郊。

《景龙文馆记》：“景龙三年腊日，帝于苑中召群臣赐腊，
晚自北门入于内殿赐食，加口脂、腊脂，或以碧镂牙
筒。”

《唐诗纪事》：天授二年腊，卿相欲诈称花发，请幸上苑，
有所谋也，许之。寻疑有异图，乃遣使宣诏云：“明朝游
上苑，火急报春知。花须连夜发，莫待晓风吹。”于是凌
晨名花布苑，群臣咸服其异，后托术以移唐祚。此皆
妖妄，不足信也。

《唐书严挺之传》：李林甫与张九龄同辅政，户部侍郎
萧炅，林甫所引，不知书，尝与挺之言，称“烝尝伏腊，乃
为伏猎。”挺之白九龄：“省中而有伏猎侍郎乎？”乃出炅
岐州刺史。

《唐会典》：贞元九年十一月上曰：“比来京兆府每年及
腊日，府县捕养狐兔，以充进献。自今以后，宜停
贞元十一年十二月腊日，畋于苑中，止多杀，行三驱
礼，军士无不知感。”

《云仙杂记》：“洛阳人家腊日造脂花餤。”

《清异录》：孟昶时，每腊日，内官各献罗体圈金花树子。
梁守珍献忘忧花，镂金于花上，曰“独立仙。”

《辽史太宗本纪》：会同八年“十二月戊辰，腊，赐诸国贡
使衣马。”

《礼志》：“腊十二月辰日。前期一日，诏司腊官选猎地。其
日皇帝皇后焚香拜日毕，设围，命猎夫张左右翼，司
猎官奏成列，皇帝皇后升舆，敌烈麻都，以酒二尊盘
餐奉进。北南院大王以下进马及衣，皇帝降舆祭东
毕，乘马入围中。皇太子亲王率群官进酒，分两翼而
行。皇帝始获兔，群臣进酒上寿，各赐以酒。至中食之
次，亲王大臣各进所获，及酒讫，赐群臣饮，还宫。”应历
元年冬，汉遣使来贺。自是遂以为常仪。统和中罢之。
《宋史太祖本纪》：“建隆元年春三月，定国运以火德王，
色尚赤，腊用戌。”

《长编》：建隆四年，和岘言，“圣朝以腊前七日蜡，恐不应
于礼。请依开元故事，蜡腊同用戌日。”

《宋史太祖本纪》：“乾德元年夏六月，诏蜡祀庙社皆用
戌腊一日。”

《玉海》：“淳化三年十二月八日，大雪。数年来涉冬无雪，
至是降及尺馀。”上喜，赐近臣宴于中书，诏令尽醉。上
赋诗，亲以八分书，遣中使就宴所赐之。是日，又召秘
书监李至会三馆学士，宴于秘阁。凡应制赋诗者二
十五人。

《东京梦华录》：“十二月初八日，街巷中有僧尼三五人
作队念佛，以银铜纱罗或好盆器，坐一金铜或木佛
像，浸以香水杨枝洒浴，排门教化，诸大寺作浴佛会。
腊日，寺院送面油与门徒，却入疏教化上元灯油钱，
闾巷家家互相遗送。”

《乾淳岁时记》：“八日，寺院及人家用胡桃、松子、乳蕈、柿
栗之类作粥，谓之腊八粥。”

八日，医家多合药剂，侑以虎头丹、八神屠苏，贮以绛
囊，馈遗大家，谓之“腊药。”

《帝京景物略》：十二月八日，人家效庵寺豆果杂米为
粥，供而朝食，曰“腊八粥。”

《燕都游览志》：“十二月八日，赐百官粥，民间亦作腊八
粥，以米果杂成之品，多者为胜。”此盖循宋时故事，然
宋时腊八，乃十月八日也。

晋博士张亮议：“案《周礼》，蜡为合聚百物而索飨之。腊
者，祭之祖庙，腊则服元，蜡则服黄蜡。腊不同，总之非
也。”

徐爰《家仪》：“蜡本施祭，故不贺。”

《风俗通义》：菟髌，俗说腊正祖食得菟髌者，名之曰“幸”，
赏以寒酒，幸善吉祥，令人吉利也。

谨按《韩子书》：“山居谷汲者，𦝼腊而买水。”楚俗常以十
二月祭饮食也。又曰：尝新，始杀也，食新曰。《𦝼食谱》：“张手美家腊日萱草面，法王料斗。”
《种树书》：“腊日种麦及豆，来年必熟。”

李氏《刊误》。夫节者，因天地四时也而为之节，非人事
推移而能变之。《礼》云：“腊也，岁十二月，猎得禽兽，为祭
百神，以相其功。”夫火德之君，以子祖戌腊；土德之君，
以丑祖辰腊。各系五运盛衰，推而用之，非禀天地四
气。是知腊月为节，则乖本义。今代凡造作百物，必取
腊日，欲其无坏腐之弊也。但取腊月中合作，自无朽
蠹；若须腊日，岂谓达于事哉？

东坡《志林》：“八蜡，三代之戏礼也。岁终聚戏，此人情之
所不免也。”因附以礼义，亦曰：“不徒戏而已矣。祭必有
尸，无尸曰奠，始死之奠与释奠是也。今蜡谓之祭，盖
有尸也。猫虎之尸，谁当为之？置鹿与女，谁当为之？非
倡优而谁？葛带榛杖以丧老物，黄冠草笠以尊野服，
皆戏之道也。子贡观蜡而不悦，孔子譬之曰：‘一弛一
张，《文武》之道’”，盖为是也。

《西溪丛语》：宋用汉腊，盖冬至后第三戌火墓日也，是
为腊。己酉年闰八月，冬至后第三戌乃在十一月末，
太史局著历，遂以十一月第三戌为腊。识者云：“古法
遇如此闰岁，即以第四戌为腊，腊不可在十一月也。”
癸亥年合闰三月，遂闰四月。南渡后图书散失所致，
备忘小抄伏腊伏者，金气伏藏之日也。冬至后祀百
神曰“腊。”

《务本新书》：“腊八日，新水浸绿豆晒干，又淘白米控干。
以上二物收顿，以备大眠起用，拌桑叶饲蚕。”

《事物纪原譬喻经》云：“佛腊月八日降伏六师，投佛请
死，言：‘佛以法水洗我心垢，今我请僧洗浴以除身秽，
仍为常缘’。”则设浴之事，西域旧俗也。亦今腊月灌佛
之始。

《幽怪录》：晋州刺史萧至忠将以腊日出猎，前一日，有
樵者见禽兽百许，祈于元冥使者，使者令老麋祈于
东谷严四，严四曰：“若令滕六降雪，巽二起风，不复出
矣。”天未明，忽风雪大作，刺史不复出。